RESOLUCIÓN do 10 de marzo de 2010 pola que se convoca un curso de salvamento e socorrismo acuático.
ACADEMIA GALEGA DE SEGURIDADE PÚBLICA — III. OUTRAS DISPOSICIÓNS — 18/03/2010

Dentro das actividades programadas para o ano 2010 e conforme as funcións atribuídas pola Lei 1/2007, do 15 de xaneiro, da Academia Galega de Seguridade Pública, anúnciase a convocatoria dun curso de salvamento e socorrismo acuático, conforme as seguintes bases:
1. Datos da actividade.
Denominación: salvamento e socorrismo acuático.
Horas lectivas: 80.
Modalidade: presencial.
Obxectivos: dotar o persoal do sistema integrado de protección civil e emerxencias de Galicia, a que se refire o artigo 43 da Lei 5/2007, do 7 de maio, de emerxencias de Galicia, da formación necesaria para o exercicio da súa función conforme o establecido no artigo 46 desta lei.
Contido: trataranse diversos temas relacionados coas seguintes epígrafes:
a) Introdución. Conceptos xerais.
b) Salvamento e socorrismo acuático.
c) Técnicas de extracción de accidentados. Salvamento acuático en espazos naturais.
d) Primeiros auxilios. Soporte vital básico. Soporte vital básico pediátrico. Traumatismos. Picadas e mordeduras. Lesións por axentes externos.
e) Proba de avaliación e superación do curso.
2. Desenvolvemento da convocatoria.
Destinatarios/as: os cursos van dirixidos aos profesionais e voluntarios dos servizos de protección civil e emerxencias da Comunidade Autónoma de Galicia que teñan dominio dos tres estilos de natación seguintes: croll, braza e costas. No caso de persoal voluntario, deberán ter realizado o curso básico de protección civil.
Prazas ofertadas: 27.
3. Solicitudes de participación.
Prazo de inscrición e presentación: o prazo de inscrición e presentación de solicitudes de participación rematará o día 15 de abril de 2010.
Para inscribirse os solicitantes cubrirán a solicitude de participación que se encontra na páxina web da Agasp
http://agasp.xunta.es
, na epígrafe «Actividades formativas», «Cursos con inscrición aberta», non serán admisibles outros modelos de solicitude e remitirana telematicamente.
Esta mesma solicitude, unha vez remitida a través da web deberá imprimila, asinala a/o solicitante e obter tamén a sinatura da autoridade do concello ou organismo de que dependan e, será enviada á Academia Galega de Seguridade Pública, avenida da Cultura, s/n 36680, A Estrada, a través do fax 886 20 61 23, por correo postal ou segundo o previsto no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
Obrigas das persoas seleccionadas: as persoas que resulten seleccionadas teñen a obriga de participar no desenvolvemento da actividade, agás que comunicasen a súa imposibilidade de asistencia con polo menos 48 horas de antelación ao comezo desta. A dita renuncia deberase comunicar por escrito á Agasp, por correo electrónico ao enderezo formación.agasp@xunta.es ou por fax ao número 886 20 61 23.
Noutro caso serán excluídas automaticamente da selección para as dez seguintes actividades que se convoquen para as que reúna os requisitos exixidos de participación (artigos 18 e 21 do Regulamento de réxime interior da Agasp).
4. Desenvolvemento da actividade.
Lugar: sede da Academia Galega de Seguridade Pública.
Horario: de 9.00 a 14.00 e de 16.00 a 20.00 horas.
Datas: de abril a xuño.
Proba de acceso: todos os aspirantes pasarán unha proba selectiva para optar á realización do curso. A dita proba, en que se avaliará o dominio de natación nos tres estilos, así como nadar 200 metros estilo libre, farase na piscina da Academia Galega de Seguridade Pública no día e na hora que oportunamente e coa suficiente antelación se comunicará aos interesados.
Certificado de asistencia: terá dereito á expedición do certificado o alumnado que participe con regularidade e dedicación durante o desenvolvemento dos cursos. Co fin de avaliar os coñecementos adquiridos polos alumnos, a Agasp poderá fixar a realización das probas que considere oportunas.
É obrigatoria a asistencia con puntualidade a todas as sesións dos cursos. Unicamente se poderá autorizar a ausencia por causas xustificadas, que se acreditarán documentalmente ante a sección de protección civil e bombeiros da Agasp ou a persoa responsable do curso nun prazo máximo de 10 días despois de que este finalice e que, en ningún caso, poderá superar o 10% das horas lectivas, que suporá a perda do dereito á expedición do certificado.
5. Dereitos e deberes do alumnado participante.
Durante o desenvolvemento da actividade ao alumnado seralle de aplicación, en canto aos dereitos e deberes, o previsto no Regulamento de réxime interior da Agasp, aprobado pola orde da Consellería de Presidencia, Administracións Públicas e Xustiza, do 4 de febreiro de 2009 (DOG nº 30, do 12 de febreiro).
6. Modificacións e incidencias.
A Academia Galega de Seguridade Pública poderá modificar o desenvolvemento normal da actividade para adaptala ás necesidades da Administración e ás continxencias que poidan xurdir.
A Estrada, 10 de marzo de 2010.
José Carlos García Bouzas
Director xeral da Academia Galega
de Seguridade Pública